*2023 жылға арналған республикалық бюджеттің*

*атқарылуы туралы Үкіметтің есебі*

*бойынша баяндама*

*Астана қ., Парламент Мәжілісі*

*ҚРҮ мен ЖАП есептерінің таныстырылымы*

*17.05.2024 жыл сағат 14-30*

**Құрметті** **Татьяна Михайловна!**

**Құрметті депутаттар!**

Сіздің назарыңызға «2023 жылғы республикалық бюджеттің атқарылуы туралы» Қазақстан Республикасы Үкіметінің есебі ұсынылып отыр.

Өткен жылғы республикалық бюджеттің атқарылу қорытындылары оң үрдістермен атап өтілді.

Жедел деректер бойынша 2023 жылы жалпы ішкі өнімнің өсуі 5,1%-ды құрады, бұл мақұлданған болжамды мәннен 1,1 пайыздық тармаққа жоғары.

Негізгі көзге түскендері: *өңдеу өнеркәсібінің* ұлғайғаны,  *құрылыс саласындағы және сауда-саттықтағы* жетістіктер, көлік саласындағы қызметтердің көлемі өскені, көтерме және бөлшек *саудада* сату қарқыны ұлғаюы.

Тағы бір атап өтетін көрсеткіш – ол негізгі капиталға инвестициялар көлемінің ұлғайғаны.

Мемлекеттің әлеуметтік міндеттемелерін орындауға арналған шығыстар толық көлемде орындалды. Ынтымақты зейнетақы мөлшері 10,5 % - ға индекстелді. Сондай-ақ, ең төменгі күнкөріс деңгейінің өзгеруіне байланысты ұлғайтылды:

- ең төменгі базалық зейнетақы мөлшері ең төменгі күнкөріс деңгейінің 54 % - дан 60 % - ға дейін;

- ортақ зейнетақыны есептеу үшін қабылданатын ең жоғары табыстың шамасы 46-дан 55 айлық есептік көрсеткішке дейін тиісінше ұлғайтылды.

Өткен жылдың қорытындысы бойынша 2,3 млн зейнеткерге зейнетақы төлемдеріне бюджет шығыстарының жалпы сомасы – 3 313,9 млрд теңге.

Мүгедектігі бойынша және асыраушысынан айрылу жағдайы бойынша мемлекеттік әлеуметтік жәрдемақылардың мөлшері екі рет тиісінше 8,5 % - ға 1.01.2023 ж. бастап және 14,5 % - ға 1.07.2023 ж. бастап өсті.

2023 жылғы 1 қаңтардан бастап балалары бар отбасыларға берілетін барлық мемлекеттік әлеуметтік жәрдемақылар 8,5 % - ға өсті.

Инфляция деңгейі 9,8%-ды құрады.

Енді бюджет параметрлерінің атқарылуы туралы толығырақ тоқталамын.

**2-слайд**

Бюджет түсімдері **99,9%-ға** атқарылып, **19,3 трлн. теңгені** құрады**.**

Шығыстар **22,4 трлн. теңгеге** немесе **99,6%-ға** атқарылды**.**

Бюджет тапшылығы **3,1 трлн. теңге** немесе жалпы ішкі өнімге **2,6%-ды** *(119 251,1657 млрд. теңге)* құрады*.*

**КІРІСТЕР БОЙЫНША**

**3-слайд**

Республикалық бюджеттің кірістері бойынша жылдық жоспар **99,9%-**ға орындалды немесе бюджетке **19 трлн. теңге** түсті.

Оның ішінде, республикалық бюджеттің меншікті кірістері *(трансферттерді есептемегенде)* **14,5 трлн. теңгені** немесе 2023 жылға арналған жоспарға **99,3%-ды** *(2023 жылға арналған жоспар - 14,6 трлн. теңге)* құрады*.* Жоспар **101 млрд. теңгеге** орындалмады.

Республикалық бюджет кірісінің құрылымында шамамен **89%-ды** **салық түсімдері** алады, олар бойынша жоспар **90,4%-ға** орындалды, 14,3 трлн. теңге жоспарда бюджетке **12,9 трлн. теңге** түсті *(немесе салықтар бойынша атқарылмау сомасы 1,4 трлн. теңгені құрады).*

Жоспардың орындалмауы негізінен келесі салықтар есебінен қалыптасты: **корпоративтік табыс салығы** *(1 трлн. 76 млрд. теңге),* **импортқа қосылған құн салығы** *(415 млрд. теңге),* **пайдалы қазбаларды өндіру салығы** *(209 млрд. теңге)* және **шикі мұнайға экспорттық кеден** **бажы** *(118 млрд. теңге).*

Жоспарды **орындамаудың негізгі себептері:**

– 2023 жылы **негізгі экспорттық тауарлар бағасының** 2022 жылмен салыстырғанда орташа есеппен **11,3%-ға** *(алюминий - 16,8%, мырыш – 24%, қорғасын - 0,8%, мыс - 3,8%)* **төмендеуі**;

- геосаяси жағдайға байланысты өндіру, өндіріс, жеткізу көлемінің қысқаруы және логистикалық шығындардың ұлғаюы себептері бойынша бірқатар ірі кәсіпорындар *(мысалы, ССТӨБ, Қазмырыш, Qarmet)* **кірістерінің азаюы***;*

- 2023 жыл бойында болжамды көрсеткіштен нақты қалыптасқан **экспорттық кеден** **бажы мөлшерлемесінің 6,9%-ға төмендеуі** *(нақтыланған болжамда 85$, іс жүзінде 2023 жылы 1 тонна үшін орташа есеппен 79,1$),* сондай-ақ теңге бағамының жоспарланған 470-тен 1 АҚШ доллары үшін 456,2 теңгеге дейін төмендеуі;

- логистика проблемалары мен Ресей Федерациясына қарсы санкциялар себебінен Еуразиялық экономикалық одақ елдерімен **импорт көлемінің** *(Ұлттық статистика Бюросы сайтының алдын ала деректері бойынша)* 9,3%-ға немесе 1 791,4 млн.доллардан төмен *(2022 жылғы импорт көлемі -19 255 млн. АҚШ долл., 2023 ж. - 17 463,7 млн. АҚШ долл)* **азаюы.** Оның ішінде импорт Ресей Федерациясынан 9,4%-ға немесе 1 688,5 млн.долларға *(импорт көлемі 2022ж. – 17 880,6 млн. АҚШ долл., 2023 ж. - 16 192,2 млн. АҚШ долл.)* және Беларусь Республикасынан 16,4%-ға немесе 148,8 млн. долларға төмендеген *(2022 жылғы импорт көлемі - 905,5 млн. АҚШ долл., 2023 ж. - 756,7 млн. АҚШ) .*

Сондай ақ 2023 жылы бизнеске **430 млрд. теңге** сомасында *(2022 жылы 858,4 млрд. теңге қайтарылған)* **қосылған құн салығы** қайтарылды*.*

**4-слайд**

Жалпы, 2022 жылмен **салыстырғанда кірістер** 4 **трлн. теңгеге** өскен немесе өсу қарқыны **138,8%-ды** құрады*(2023 жылы 14,5 трлн. теңге, 2022 жылы 10,5 трлн. теңге),* оның ішінде **салық түсімдері 2,9 трлн.** **теңге** **өсті** немесе қарқыны **128,8% ды** құрады *(2023 жылы 12,9 трлн. теңге, 2022 жылы 10 трлн. теңге).*

Түсімдердің өсуі келесі есебінен қамтамасыз етілді:

- **салықтық** түсімдер бойынша шамамен **872 млрд. теңге***,* **салықтық емес** түсімдер бойынша сомасы **1 трлн. теңге***;*

- **салықтық және кедендік әкімшілендіруден** сомасы **944 млрд. теңгеге** **қосымша** түсімдер.

**5-слайд**

2023 жылы шамамен **20,5 мың салықтық тексеру** *(оның ішінде 16 мың салықтық тексеру, 4,5 мың кедендік тексеру)* аяқталды, бұл 2022 жылмен салыстырғанда **6,8% - ға аз** *(22 мың, оның ішінде 19,4 мың салықтық тексеру, 2,7 мың кедендік тексеру)*.

Шамамен **381 млрд. теңге** қосымша салықтар есептелді *(2022 жылы – 703 млрд. теңге)*, **252 млрд. теңге өндірілді**, **бұл 2022 жылмен салыстырғанда 2 есеге көп** *(2022 жылы – 125 млрд. теңге)*.

Қазіргі уақытта әкімшілендіруде **қашықтан бақылауға** баса назар аударылғанын атап өткім келеді.

Камералдық бақылау **үнемі жетілдіріліп** отырады, сондықтан 2023 жылғы 1 қаңтардан бастап камералдық бақылау хабарламасына ден қойғандардың барлығының банктік шоттар **бұғатталмайды**.

2023 жылы **604 млрд. теңге** қосымша есептелді, бюджетке **458,8 млрд. теңге** өндіріп алынды.

**ШЫҒЫСТАР БОЙЫНША**

**6-слайд**

Бюджет шығыстары **99,6%-ға** атқарылды және **22,4 трлн. теңгені** құрады *(2022 жылғы атқару 98,6%).*

**100 млрд. теңге** атқарылмады. Оның ішінде **27 млрд. теңге** - бұл үкімет резерві бойынша үнемделген ақша және өзге де үнемдеу.

Игерілмеген - **73 млрд. теңге.**

Игерілмеудің негізгі себептері: өнім берушілердің шарт талаптарын бұзуы, тауарларды уақтылы жеткізбеуі, орындалған жұмыстардың актілерін, шот-фактураларды уақтылы ұсынбауы, төлем нақты көрсетілген қызмет көлемі үшін төленуі және т. б.

Жыл соңындағы кассалық қалдықтар *(61 млрд. теңге)* 2023 жылғы қаражатты толық пайдалануға бағытталған.

**ҰЛТТЫҚ ҚОРДЫҢ ҚАРАЖАТЫ БОЙЫНША**

**7-слайд**

2023 жылы Ұлттық қордың қаражатын басқару тиімділігі бойынша оң өзгерістер байқалады.

Мәселен, Ұлттық қордың активтері өткен жылға қарағанда **10%-ға өсіп, 65,7 млрд. АҚШ долларын** құрады.

***Анықтама****: соңғы 3 жылда Ұлттық қор активтері өсуінің оң динамикасы байқалады:*

*1) 2021 жыл - 59,4 млрд, АҚШ доллары (оның ішінде валюталық активтер - 55,3 млрд, АҚШ доллары)*

*2) 2022 жыл - 57,9 млрд, АҚШ доллары (оның ішінде валюталық активтер - 55,7 млрд, АҚШ доллары)*

*3) 2023 жыл 65,7 млрд, АҚШ доллары (оның ішінде валюталық активтер - 60,0 млрд, АҚШ доллары).*

Кепілдендірілген трансферт 2022 жылы 4 трлн. теңгеден 2023 жылы 2,2 трлн. теңгеге (екі есеге дерлік) төмендеді. 2024 жылдан бастап кепілдендірілген трансферт мөлшері жылына 2 трлн теңгеден аспайды.

«Ұлттық қор – балаларға» бағдарламасы бойынша 2024 жылы 1 балаға есептелген сома 100,52 долларын құрады.

**МАКРОИНДИКАТОРЛАР ЖӘНЕ СТРАТЕГИЯЛЫҚ БАҒЫТТАРДЫҢ НЫСАНАЛЫ ИНДИКАТОРЛАРЫ БОЙЫНША**

**8-слайд**

2023 жылы **59** стратегиялық бағыт бойынша **26** мемлекеттік органның даму жоспарында **177** макроиндикаторға және **282** нысаналы индикаторға қол жеткізу көзделген.

Осы индикаторларға қол жеткізу туралы мемлекеттік органдар комитет отырыстарында және жұмыс тобы отырыстарында толығырақ хабарлайтын болады**.**

**9-слайд**

2023 жылы бюджет қаражатын **тиімсіз** **пайдалану** сомасы **489 млрд. теңгені** қурады.

***Анықтама****: оның ішінде* ***87,2 млрд. теңге*** *- квазимемлекеттік сектор субъектілерінің шоттарындағы 2023 жылы бөлінген қалдықтар****, 143,2 млрд. теңге*** *республикалық бюджеттен бөлінген бюджет қаражатының, пайдаланылмаған нысаналы трансферттердің және бюджеттік кредиттердің игерілмеу сомасы;* ***258,5*** *млрд. теңге мемлекеттік аудит және бақылау қорытындылары бойынша анықталған бюджет жүйесі қағидаттарының бұзылуына келеді).*

**Тиімсіз** **пайдаланылған** қаражат туралы мәліметті Жоғары аудиторлық палатаның ақпаратында берілетін болады.

Бюджет қаражатын тиімді және толық игеру үшін әкімшілердің жауапкершілігін арттыру үшін шаралар қабылданды. 2023 жылдың қорытындысы бойынша орталық және жергілікті атқарушы органдардың бірқатар қызметкері тәртіптік жауапкершілікке тартылды.

**ҰЛТТЫҚ ЖОБАЛАРДЫ ІСКЕ АСЫРУ ҚОРЫТЫНДЫЛАРЫ**

**10-слайд**

2022 жылдан бастап Үкімет жобалық басқарудың белгіленген өлшемшарттарына *(біртектілік (нақты проблеманы шешуге шоғырлану), мерзімдер мен көлемдердің нақтылығына (ауыспалы мерзімдер мен көлемдер болмауы тиіс), маңыздылығына (маңызды міндеттерге назар аудару), ұлттық жобаның өмір сүру сапасын жақсартуға бағытталуы)* жауап беретін ұлттық жобалардың жаңартылған тізбесін айқындау бойынша жұмыс жүргізді.

Бюджеттің мүмкіндіктері мен басымдықтарын, жаңа өлшемшарттарды ескере отырып, 3 ұлттық жобаның тізбесі ұсынылды: «Жайлы мектеп», «Ауылда денсаулық сақтауды жаңғырту», «Қолжетімді интернет».

Оларды іске асыруға түрлі қаржыландыру көздерінен **625,2 млрд. теңге,** оның ішінде республикалық бюджеттен **536,4 млрд. теңге** бөлінді.

Қалған 10 ұлттық жоба және 2023 жылы 2 мемлекеттік бағдарламаның күші жойылды *(Мемлекеттік жоспарлау жүйесі құжаттарын оңтайландыруға байланысты).*

Есептің 1-тарауында олар туралы толығырақ ақпарат берілген.

**«Жайлы мектеп»** пилоттық ұлттық жобасын іске асыруға өңірлерге Ұлттық қор қаражаты есебінен **500 млрд. теңге** бөлінді. Ұлттық жобада 4 стратегиялық көрсеткішке қол жеткізу көзделеді, оның ішінде 740 000-нан кем емес жаңа оқушы орындарын іске қосу.

2024 жылы 217 мектептердің құрылысы аяқталады.

**«Ауылда денсаулық сақтауды жаңғырту»** пилоттық ұлттық жобасын іске асыруға 42,0 млрд. теңге жоспарда **37,8 млрд. теңге** бөлінді.

2023 жылы жергілікті атқарушы органдар әзірлеген қолда бар жобалау-сметалық құжаттама бойынша 99 медициналық-санитариялық көмек пункттерін *(МСКП)* салу жоспарланған.

Медициналық-санитариялық көмек пункттерінің 93 объектісінің құрылысы аяқталды *(1 жергілікті бюджет есебінен),* 3 объектінің құрылысы жалғасуда *(Қостанай – 2, ШҚО - 1).*

32 жаңғыртылған көпбейінді орталық аудандық ауруханаларды пайдалануға беру көрсеткіші 2024-2025 жылдарға жоспарланған.

**«Қолжетімді интернет»** ұлттық жобасын іске асыруға **87,8 млрд. теңге** жоспарда **87,4 млрд. теңге** игерілді.

2023 жылы қол жеткізу жоспарланған барлық көрсеткіштер толық көлемде орындалды.

Сымды байланыс инфрақұрылымын дамыту аясында байланыс операторлары қалаларда үйге дейінгі кең жолақты қолжетімділік желісінің құрылысын бастады. 2023 жылы 54 061 абонент қосылды.

Сымсыз байланыс инфрақұрылымын дамыту аясында 2023 жылы KazSat спутниктері арқылы 176 ауылды елді мекен интернет желісіне қосылды.

Сондай-ақ, 1 169 ауылды елді мекенде базалық станцияларға жаңғырту жұмыстары жүргізілді (4G технологиясына дейін).

Қосымша, республикалық маңызы бар қалаларда және облыс орталықтарында 5G технологиясы бойынша 940 базалық станция орнатылды.

***Анықтама****: «Талшықты-оптикалық байланыс желілерін ауылға жеткізу» - 44%, «Үй шаруашылықтарын жоғары жылдамдықты Интернетке қолжетімділікпен қамту» - 50%, «ADSL технологияларын жоғары жылдамдықты интернетке қолжетімділік технологияларына ауыстыру» - 10 %, «Ауылдық елді мекендерді кең жолақты Интернетке қолжетімділікпен қамту» - 76%, «Республикалық маңызы бар қалаларда 5G қамту» – 15%, «Еуропа мен Шығыс Азия арасында баламалы тікелей арна құру» – 10%.*

**ТАПШЫЛЫҚ ЖӘНЕ МЕМЛЕКЕТТІК БОРЫШ**

**11-слайд**

Есепті жылы бюджет тапшылығы **3,1 трлн. теңге** немесе жалпы ішкі өнімге **2,6%.** Бюджет тапшылығы ішкі көздер есебінен қаржыландырылды.

***Анықтама****: 2023 жылы республикалық бюджет тапшылығын қаржыландыру:*

*- қарыз түсімдері 5 348,1 млрд. теңге;*

*- бюджет қаражатының қалдықтарын пайдалану 222,3 млрд. теңге;*

*- қарыздарды өтеу 2 449,6 млрд. теңге.*

2024 жылғы 1 қаңтардағы жағдай бойынша **мемлекеттік борыш** **27,2 трлн. теңге** немесе жалпы ішкі өнімге **22,8%-ды** *(119 251,1657 млрд. теңге)* құрады*.* Оның ішінде Үкіметтің борышы жалпы ішкі өнімге **20,9%** немесе **24,9 трлн. теңгені** құрады.

Мемлекеттік борыштың жоғарғы шегі Еуразиялық экономикалық одаққа мүше елдер үшін жалпы ішкі өнімге 50%-дан аспайтын деңгейде белгіленген.

Қазіргі уақытта Мемлекеттік қаржыны басқару тұжырымдамасында белгіленген борыштық индикаторлар рұқсат етілген мәндер аймағында тұр.

2024-2028 жылдарға арналған болжамдар мемлекеттік борыш көрсетілген жылдары лимиттен аспайтынын және жалпы ішкі өнімге 25%, ал үкіметтік борыш жалпы ішкі өнімге 21% деңгейінде болатынын көрсетіп отыр.

**МЕМЛЕКЕТТІК АУДИТ БОЙЫНША**

**12-слайд**

Есепті кезеңде **454** аудиторлық іс-шара өткізілді.

Сомасы **72 млрд. теңгеге** қаржылық бұзушылықтар анықталды.

Тауарларды жеткізуді қалпына келтіру, қызметтер көрсету және жұмыстарды орындау, бюджетке өтеу және есепке алу бойынша көрсету жолымен қаржылық бұзушылықтардың жалпы сомасынан **46 млрд. теңгеге** бұзушылықтар жойылды.

Камералдық бақылаумен жалпы сомасы **2 187 млрд. теңге** бюджет қаражатына **670 мың** мемлекеттік сатып алу рәсімі қамтылды.

Тексеру қорытындысы бойынша **31 млрд. теңгеге** **3 900** **рәсім** бойынша бұзушылықтар анықталды, бұзушылықтардың барлық сомасы сауда-саттық қорытындыларын қайта қарау және күшін жою жолымен жойылды.

**ҮКІМЕТТІҢ 2022 ЖЫЛҒЫ ЖЫЛДЫҚ ЕСЕБІНЕ БЕРІЛГЕН ҰСЫНЫМДАРДЫ ОРЫНДАУ БОЙЫНША**

**13-14-слайдтар**

2022 жылғы республикалық бюджеттің атқарылуы туралы есепті қарау кезінде Жоғары аудиторлық палата мен Парламент депутаттары 29 ұсыным берді.

**5 іс-шара** орындалды.

***Анықтама****:*

*Өмір сапасы рейтингі көрсеткіштерінің тізбесі 62-ден 110-ға дейін кеңейтілді, 26 қала (6 ірі моноқаланы ескере отырып) қаралды. Статистикалық деректермен бір қатарда социологиялық зерттеу деректері де қолданылады. Екі мыңнан астам адаммен сауалнама жүргізілді, қалалар тіршілігінің әртүрлі салалары бағаланды.*

*«Салық алшақтығы» көрсеткіші жыл сайын республикалық бюджет туралы заң жобасын әзірлеу кезінде қалыптастырылатын салық шығыстары туралы талдамалық есептің құрамына енгізілген, ол салық саясатын және салық жинау тиімділігін талдау үшін пайдаланылады.*

*Бюджетті қалыптастыру Мемлекеттік жоспарлау жүйесінің құжаттарында белгіленген басым мақсаттар негізінде жүзеге асырылады. Мемлекеттік органдардың лимиттері осы мақсаттарға қол жеткізу үшін қаржылық қажеттілікті есептеу негізінде айқындалады.*

*Борышты басқаруға талдау жасалды. Үкіметтік борыштың өсуі республикалық бюджетті жыл сайын тапшылықпен қалыптастыру және атқару есебінен қалыптасады. Негізгі үлес ішкі борышқа тиесілі, сыртқы борыштың үлесі біртіндеп төмендеп келеді - 30% деңгейінде. Жергілікті атқарушы органдар борышының өсуі – ішкі нарықта мемлекеттік бағалы қағаздар шығару есебінен. Міндеттемелерді қабылдаудың болашақ тәуекелдері, сондай-ақ борышты өтеу көздері анықталды.*

*Бюджет мүмкіндіктері мен басымдықтарын ескере отырып, іске асыруға – «Жайлы мектеп», «Ауылда денсаулық сақтауды жаңғырту», «Қолжетімді интернет» деген 3 ұлттық жоба айқындалды. Қалған 9 ұлттық жобаның күші жойылды.*

**24** ұсыным **орындалуда**, оның 20-сы нормативтік құқықтық актілерге *(17-сі БК және ҰК-да,3-і басқа)* өзгерістер енгізуді талап етеді.

2023 жылғы республикалық бюджеттің атқарылуының негізгі қорытындылары осындай.

Құрметті депутаттар! Республикалық бюджеттік бағдарламалардың әкімшілерімен бірге салалар бөлінісінде жұмсалған қаражат туралы егжей-тегжейлі есеп беруге дайынбыз.

**Назар аударғаныңыз үшін рахмет!**